b'\n_START_ARTICLE_\nHlapci\n_START_SECTION_\nNastanek\n_START_PARAGRAPH_\nCankar je Hlapce zasnoval na Dunaju, napisal pa v zati\xc5\xa1ju nad\xc5\xa1kofijskega dvorca v Sarajevu, kjer je pre\xc5\xbeivel nekaj mesecev kot gost bosanskega nad\xc5\xa1kofa in brata Karla, njegovega tajnika. Pisal jo je v ugodnih razmerah zbrano, zavzeto in vseskozi videl oder pred o\xc4\x8dmi. V snov drame se je tako poglobil, da je\xc2\xa0\xc2\xbbobraze videl in glasove razlo\xc4\x8deval\xc2\xab. Odlo\xc4\x8dil se je, da v drami ustvari nekak\xc5\xa1en opis politi\xc4\x8dnih razmer tedanjega \xc4\x8dasa.\n_START_SECTION_\nBiografsko ozadje nastanka\n_START_PARAGRAPH_\nLeta 1907 so Slovenci lahko prvi\xc4\x8d volili na podlagi splo\xc5\xa1ne in enake volilne pravice. K sodelovanju je bil s strani Jugoslovanske socialnodemokratske stranke zaradi zavzemanja za podobne cilje in vrednote povabljen tudi Ivan Cankar. Le-ta je pozneje na volitvah izgubil, saj volilni sistem ni dopu\xc5\xa1\xc4\x8dal uspeha manj\xc5\xa1im strankam. Zmagala je slovenska ljudska stranka in veliko ljudi, ki je v tem videlo materialno korist, je prevzelo njena na\xc4\x8dela in cilje. Poleg tega pa se je za\xc4\x8delo pritiskati na liberalni del u\xc4\x8diteljstva, naj opustijo svoj svobodomiselni nazor, saj naj bi bil ta neprimeren za vzgojo in izobra\xc5\xbeevanje mladine.\n_START_SECTION_\nVsebina\n_START_PARAGRAPH_\nCankar v prvih dejanjih drame opisuje u\xc4\x8dinek zmage klerikalne stranke na volitvah leta 1907. V u\xc4\x8diteljskih krogih se nekdaj gore\xc4\x8di liberalci uklanjajo novi ureditvi, zapu\xc5\xa1\xc4\x8dajo svoje kroge in izdajajo tovari\xc5\xa1e, ki so ostali zvesti liberalnim idejam. Spo\xc4\x8detka v drami prevladuje satiri\xc4\x8dni ton, v sklopu katerega avtor uvede tudi glavnega junaka - nekomformisti\xc4\x8dnega Jermana, ki se ne \xc5\xbeeli podrediti novemu redu. U\xc4\x8ditelj mora zaradi svoje upornosti prevzeti slab\xc5\xa1e slu\xc5\xbebeno mesto. V drami satiri\xc4\x8dne tone zdaj zamenjajo tragi\xc4\x8dni, nad katerimi v \xc4\x8detrtem in petem dejanju prevladata ideja eti\xc4\x8dne krivde in o\xc4\x8di\xc5\xa1\xc4\x8denja. Slednji sta povezani z Jermanovim trpljenjem ob materini bolezni in smrti. Ob\xc4\x8dutek krivde, ki se v njem zbudi zaradi matere, ga malodane pripelje do samomora. V zadnjem trenutku ga re\xc5\xa1i in za novo \xc5\xbeivljenje prenovi odpu\xc5\xa1\xc4\x8dajo\xc4\x8di glas mrtve matere. Velik pomen imata v drami \xc5\xa1e \xc5\xbeupnik, ki predstavlja voljo do mo\xc4\x8di, in politi\xc4\x8dna ideja proletariata, utele\xc5\xa1ena v kova\xc4\x8du Kalandru. \xc5\xbdupnik je najmo\xc4\x8dnej\xc5\xa1i Jermanov protiigralec, kova\xc4\x8d Kalander pa u\xc4\x8ditelju stoji ob strani.\n_START_SECTION_\nOdzivi in sprejem\n_START_PARAGRAPH_\nDrama je z neprikritimi revolucionarnimi gesli zbudila odpor vladajo\xc4\x8dih in \xc5\xbeeleli so ji prepre\xc4\x8diti uprizoritev na odru. Ocena v liberalnem Slovenskem narodu je bila odklonilna. Ve\xc4\x8djo naklonjenost je prejela v Ljubljanskem zvonu v kritiki Antona Dolarja, ki je priznaval jasnost, trdno dramaturgijo in dobro risane zna\xc4\x8daje, posledi\xc4\x8dno je tudi verjel v njen odrski uspeh. Najbolj naklonjena je bila kritika Franceta Bevka v katoli\xc5\xa1kem Slovencu, vednar je hvalil predvsem lepe misli in melodi\xc4\x8den jezik. Nasprotno je katoli\xc5\xa1ka revija Dom in svet delo ne samo odklanjala, marve\xc4\x8d spodbujala u\xc4\x8ditelje, naj odgovorijo takemu\xc2\xa0\xc2\xbbpsovanju\xc2\xab, oblast pa naj brani njihov stan. Etbin Kristan je v Rde\xc4\x8dem praporu opozarjal na napake in pomanjkljivosti, vendar je priznaval resni\xc4\x8dno ozadje drame, pa tudi\xc2\xa0\xc2\xbbjasno vizijo prihodnosti\xc2\xab.\n_START_SECTION_\nUprizoritev\n_START_PARAGRAPH_\nCankar je na za\xc4\x8detku \xc5\xa1e verjel v mo\xc5\xbenost uprizoritve, a mu je kmalu postalo jasno, da bo cenzura iz politi\xc4\x8dnih razlogov predstavo onemogo\xc4\x8dila. Tako je bila uprizoritev Hlapcev premierno v Trstu, leta 1919, deset let po tem, ko je bila napisana in leto dni po Cankarjevi smrti. Do danes je drama do\xc5\xbeivela \xc5\xbee ve\xc4\x8d kot dvajset odrskih postavitev tako doma kot v tujini.'